钦定古今图书集成/方舆汇编/职方典/第1030卷 > 《石门亭记》宋·王安石
## 钦定古今图书集成/方舆汇编/职方典/第1030卷 > 《石门亭记》宋·王安石

《石门亭》，在青田县若干里，令朱君为之。“石门”者，名山
也。古之人咸刻其观游感慨，留之山中，其石相望。君
至而为亭，悉取古今之刻，立之亭中，而以书与其甥
之婿王安石，使记其作亭之意。夫所以作亭之意，其
真好山乎？其亦好观游眺望乎？其亦于此问民之疾
忧乎？其亦燕闲以自休息于此乎？其亦怜夫人之石
刻，暴剥偃踣，而无所庇障，且泯灭乎？夫人物之相好
恶必以类，广大茂美，万物附焉以生而不自为功者，
山也。好山，仁也。去郊而适野，升高以望远，其中必有
慨然者。《书》不云乎：“予耄逊于荒。”《诗》不云乎：“驾言出游，
以写我忧。”夫环顾其身，无可忧而忧者，必在天下，忧
天下亦仁也。令之居也，不敢自逸，至“即深山长谷之
民，与之相对接而交言语，以求其疾，忧其有壅而不
闻者乎？求民之忧，亦仁也。政无小大，不以德则民不
化服，民化服然后可以无讼。民不无讼，令其能休息
无事，优游以嬉乎？垂古今之名者，其石幸在，其文信
善，则其人之名与石相传而不朽，成人之名而不夺
其志，亦仁也。”作亭之意，其然乎，其不然乎。